## Pravilnik o kriterijima i načinu povećanja opsega udjela Europskih audiovizualnih djela

### NN 47/2008 (25.4.2008.), Pravilnik o kriterijima i načinu povećanja opsega udjela Europskih audiovizualnih djela

# VIJEĆE ZA ELEKTRONIČKE MEDIJE

**1602**

Na temelju članka 29. stavka 2. Zakona o elektroničkim medijima (»Narodne
novine«, broj 122/03, 79/07 i 32/08), Vijeće za elektroničke medije na 178.
sjednici održanoj 17. travnja 2008. godine donijelo je sljedeći

## PRAVILNIK

### O KRITERIJIMA I NAČINU POVEĆANJA OPSEGA UDJELA EUROPSKIH AUDIOVIZUALNIH DJELA

Članak 1.

Ovim Pravilnikom propisuju se kriteriji i način povećanja opsega udjela
europskih audiovizualnih djela u programima nakladnika televizijske djelatnosti
za koje je nadzorom utvrđeno da prvoj godini nadzora nisu ostvarili udio tih
djela propisan Zakona o elektroničkim medijima (u daljnjem tekstu: Zakon).

Članak 2.

(1) Nakladnik televizijskog programa mora nastojati da europska audiovizualna
djela čine većinski udio njegovog godišnjeg vremena objavljivanja.
(2) U godišnje vrijeme objavljivanja ne ubraja se vrijeme namijenjeno vijestima,
športskim događajima, igrama, oglašavanju, teletekstu i teletrgovini.
(3) U opseg udjela europskih audiovizualnih djela ubrajaju se audiovizualna
djela vlastite proizvodnje i hrvatska audiovizualna djela.
(4) Odredbe ovoga Pravilnika ne primjenjuju nakladnici koji imaju koncesiju
lokalne razine i nsu povezani u nacionalnu mrežu.

Članak 3.

Nakladnik koji u prvoj godini nadzora ne postigne opseg udjela europskih
audiovizualnih djela propisan Zakonom, mora svake godine povećati udio tih djela
u odnosu na tu godinu sukladno kriterijima i načinu utvrđenom ovim Pravilnikom.

Članak 4.

(1) U drugoj godini nadzora nakladnik mora postići da europska audiovizualna
djela čine većinski udio njegovog godišnjeg vremena objavljivanja te taj udio
povećati za još četvrtinu onoga postotka koji mu je u prvoj godini nadzora
nedostajao do propisanog većinskog udjela.
(2) U sljedeće tri godine nadzora nakladnik mora postići da europska
audiovizualna djela čine većinski udio njegovog godišnjeg vremena objavljivanja
te taj udio svake godine povećati za još četvrtinu onoga postotka koji mu je u
prvoj godini nadzora nedostajao do propisanog većinskog udjela.

Članak 5.

(1) Nakladnik koji ni u drugoj godini nadzora ne postigne udio europskih
audiovizualnih djela na način propisan Zakonom i ne poveća ga na način propisan
člankom 4. stavkom 1. ovoga Pravilnika, mora u trećoj godini nadzora postići da
europska audiovizualna djela čine većinski udio njegovog godišnjeg vremena
objavljivanja te taj udio povećati za cjeloviti postotak koji mu je u drugoj
godini nadzora nedostajao do propisanog većinskog udjela, kao i za još četvrtinu
onoga postotka koji mu je u prvoj godini nadzora nedostajao do propisanog
većinskog udjela.
(2) U slučaju iz prethodnoga stavka, obaveza nadoknađivanja triju preostalih
četvrtina onoga postotka koji je nakladniku u prvoj godini nadzora nedostajao do
propisanog većinskog udjela prenosi se na četvrtu, petu i šestu godinu nadzora.

Članak 6.

Ukoliko nakladnik u trećoj ili bilo kojoj sljedećoj godini nadzora ne postigne
udio europskih audiovizualnih djela na način propisan Zakonom i ne poveća ga na
način propisan člankom 4. stavkom 1. ovoga Pravilnika, mora u sljedećoj godini
nadzora postići da europska audiovizualna djela čine većinski udio njegovog
godišnjeg vremena objavljivanja te taj udio povećati za cjelovite postotke koji
su mu u svakoj prethodnoj godini nadzora nedostajali do propisanog većinskog
udjela, kao i za još četvrtinu onoga postotka koji mu je u prvoj godini nadzora
nedostajao do propisanog većinskog udjela.

Članak 7.

(1) Opseg udjela europskih audiovizualnih djela utvrđuje se nadzorom koji
provodi Agencija za elektroničke medije.
(2) Prva godina nadzora opsega udjela europskih audiovizualnih djela je 2008.
godina.

Članak 8.

Ovaj Pravilnik stupa na snagu osmog (8) dana od dana objave u »Narodnim
novinama«.

Klasa: 612-12/07-03/0007
Urbroj: 567-01/08-02
Zagreb, 18. travnja 2008.

Predsjednik Vijeća
**mr. sc. Denis Peričić**, v. r.

Pravilnik, NN 47/2008-1602
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)